TISCOAM ออกกองทุน TGESG ขายถึง 10 ต.ค.นี้
TISCOAM ออกกองทุน TGESG ขายถึง 10 ต.ค.นี้
2 ต.ค. 2561

นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ (TISCOAM) เปิดเผยว่า บริษัทเปิดขายกองทุนเปิด ทิสโก้ หุ้นโลกยั่งยืน ครั้งแรกในช่วงวันที่ 24 ก.ย.-10 ต.ค.61 พร้อมจัดโปรโมชั่นพิเศษให้กับลูกค้าที่เข้ามาลงทุนในช่วงเวลาดังกล่าว
สำหรับกองทุนเปิด ทิสโก้ หุ้นโลกยั่งยืน (TGESG) ความเสี่ยงปานกลางค่อนข้างสูง (ความเสี่ยงระดับ 6 ) เน้นลงทุนในหุ้นทั่วโลกที่ผ่านเกณฑ์การคัดเลือกว่ามีส่วนร่วมรับผิดชอบทั้งด้านสิ่งแวดล้อม สังคม และธรรมาภิบาล ซึ่งสร้างผลกระทบเชิงบวกให้แก่สังคม หรือบริษัทที่สร้างผลกระทบต่อพัฒนาการทางเศรษฐกิจของโลกแบบยั่งยืน ผ่านกองทุนรวมต่างประเทศ และ/หรือกองทุนรวมอีทีเอฟต่างประเทศอย่างน้อย 2 กองทุน มีความโดดเด่นตรงที่ผู้จัดการกองทุนสามารถเลือกกองทุนที่มีผลการดำเนินงานที่ดี ปรับสัดส่วนและกระจายการลงทุนได้ตามสถานการณ์ เพื่อให้ได้ผลตอบแทนที่สอดคล้องกับภาวะการลงทุนในขณะนั้น
โดยกองทุนดังกล่าวจะเลือกลงทุนใน 2 กองทุนคือ กองทุน UBS (Lux) Equity Fund – Global Sustainable (USD) ซึ่งมีนโยบายการลงทุนกำหนดว่า สินทรัพย์ทั้งหมดของกองทุนอย่างน้อย 2 ใน 3 จะลงทุนในในหุ้นของบริษัทที่ผ่านเกณฑ์การคัดเลือกว่ามีส่วนร่วมรับผิดชอบต่อสังคมใน 3 ด้าน ได้แก่ สิ่งแวดล้อม สังคม และธรรมาภิบาล  และกองทุน BSF Impact World Equity Fund ซึ่งมีนโยบายการลงทุนในตราสารทุนและหลักทรัพย์ที่เกี่ยวข้องกับตราสารทุนของบริษัทที่สร้างผลกระทบเชิงบวกให้แก่สังคมที่อยู่ในประเทศที่พัฒนาแล้วอย่างน้อย 80% ของมูลค่าทรัพย์สินสุทธิของกองทุน
ทั้งนี้กองทุนเปิด TGESG เป็นกองทุนที่ลงทุนในต่างประเทศจึงอาจมีความเสี่ยงด้านอัตราแลกเปลี่ยน ซึ่งกองทุนมีนโยบายป้องกันความเสี่ยงด้านอัตราแลกเปลี่ยนตามดุลยพินิจของผู้จัดการกองทุนรวม
ส่วนแนวทางการลงทุนของ  บลจ.ทิสโก้ นอกจากพิจารณาลงทุนในบริษัทจดทะเบียนที่ผลประกอบการที่มีแนวโน้มเติบโตดีแล้ว ยังให้ความสำคัญกับการลงทุนในหุ้นที่มีความรับผิดชอบต่อสังคม ทั้งในประเด็นเรื่องสิ่งแวดล้อม สังคม และธรรมาภิบาล (Environmental, Social and Governance: ESG) มาโดยตลอด เพราะนอกจากจะทำให้บริษัทที่ดำเนินการเรื่อง ESG มีกำลังใจในการผลักดันสิ่งที่ดีให้เกิดกับสังคมต่อไปแล้วยังมีโอกาสช่วยสร้างผลตอบแทนที่ดีอย่างยั่งยืนในระยะยาวให้กับนักลงทุนด้วย เห็นได้จากเมื่อมีเหตุการณ์เชิงลบเข้ามากระทบ ราคาหุ้นของบริษัทที่มี ESG จะปรับตัวขึ้นได้หลังจากเหตุการณ์ผ่านไป ต่างจากบริษัทที่ขาด ESG ราคาหุ้นมักจะผันผวนต่อเนื่อง
ทั้งนี้ แนวคิดการลงทุนอย่างมีความรับผิดชอบต่อสังคม (Socially Responsible Investment: SRI) ซึ่งไม่เพียงคำนึงถึงการเจริญเติบโตทางเศรษฐกิจ แต่ยังครอบคลุมถึง ESG กำลังได้รับความสนใจจากกลุ่มผู้ลงทุนทั่วโลกอย่างต่อเนื่องและกลายเป็นเมกะเทรนด์ของโลก นักลงทุนรายบุคคลรุ่นใหม่รวมไปถึงนักลงทุนสถาบันต่างประเทศต่างให้ความสนใจลงทุนในบริษัทที่ให้ความสำคัญกับ ESG มากขึ้น โดยในช่วง 3 ปีที่ผ่านมาบริษัทจัดการลงทุนที่ลงทุนในบริษัทที่มี ESG จะมีเงินทุนไหลเข้า (Fund Flow) จากนักลงทุนมากขึ้นกว่าในอดีต ส่งผลให้สินทรัพย์ภายใต้การจัดการของบริษัทจัดการเพิ่มขึ้นตามไปด้วย
“บลจ.ทิสโก้เป็นหนึ่งในผู้นำการลงทุนตามแนวคิดการลงทุนอย่างมีความรับผิดชอบต่อสังคม โดยเริ่มจัดตั้งกองทุนที่มีนโยบายลงทุนในหุ้นที่มีความรับผิดชอบต่อสังคมในประเทศไทยอย่างกองทุนเปิด ทิสโก้ ESG เพื่อสังคม มาตั้งแต่ปี 2558 และแม้ที่ผ่านมาอุตสาหกรรมกองทุนในประเทศไทยจะเริ่มตื่นตัวและจัดตั้งกองทุนประเภทนี้ให้นักลงทุนเลือกสรร แต่ยังพบว่ายังขาดผลิตภัณฑ์กองทุนที่ลงทุนในหุ้นน้ำดีระดับโลกอยู่ จึงเปิดเสนอขายกองทุนเปิด ทิสโก้ หุ้นโลกยั่งยืน เพื่อเพิ่มโอกาสให้นักลงทุนได้รับผลตอบแทนที่ดีอย่างยั่งยืนในระยะยาว และมีทางเลือกการลงทุนที่หลากหลายมากขึ้น อีกทั้งยังช่วยยกระดับการดูแลสังคมอีกทางหนึ่งด้วย” นายสาห์รัชกล่าว